มีติ่งเนื้อนิ่มๆ บริเวณขอบทวารหนัก ขนาดไม่มีการเปลี่ยนแปลง ไม่มีอาการเจ็บใดๆทั้งตอนปกติ และตอนขับถ่าย จับไปก็ปกติดี เป็นมานานหลายปีแล้วคาดว่าเกิดจากการเป็นแผลปริขอบทวารหนักที่เคยเป็นเมื่อก่อน ปัจจุบันการขับถ่ายปกติดีเพราะปรับพฤติกรรมการกินและการขับถ่ายแล้วแต่ติ่งเนื้อก็ยังคงอยู่ จึงอยากทราบว่ามีวิธีรักษาให้ติ่งเนื้อยุบลง หรือหายไปได้มั้ย เช่น ยารักษาหรือการผ่าตัด ปล.ติ่งเนื้อที่เป็นอยู่ไม่ได้เป็นปัญหากับการใช้ชีวิตในปัจจุบัน
สวัสดีค่ะ ติ่งเนื้อนิ่มๆ ที่อยู่ตรงขอบทวารหนัก อาจเป็น1. ริดสีดวงทวารชนิดภายนอก จะเห็นเป็นติ่งเนื้อยื่นออกมากจากรูทวารหนัก มักไม่สามารถหุบเข้าไปในรูทวารได้ และไม่ได้ทำให้เกิดเลือดออกเหมือนริดสีดวงภายใน แต่จะทำให้มีอาการเจ็บ แสบ หรือปวด สาเหตุมักเกิดจากการมีท้องผูก เบ่งถ่ายอุจจาระบ่อยๆ นั่งถ่ายอุจจาระนาน หรือมีน้ำหนักตัวมาก หรือเคยคลอดลูกหลายคน เป็นต้น2. แผลปริขอบทวารหนัก ในช่วงเริ่มแรก อาการคือจะเจ็บและแสบรูทวาร ร่วมกับมีเลือดสีแดงสดออกมาเล็กน้อย สาเหตุอาจมาจากก้อนอุจจาระที่ใหญ่ แข็ง หรือการออกแรงเบ่งมาก เมื่อเป็นเรื้อรัง เยื่อบุผิวรอบๆ แผลที่ทวารหนักนี้จะหนาตัวขึ้น ทำให้มีลักษณะเป็นติ่งหรือตุ่มเนื้อขึ้นมาได้ มักไม่ได้ทำให้เจ็บ แต่อาจคันเล็กน้อยได้3. หูดหงอนไก่ จะเป็นติ่งเนื้อหรือตุ่มเนื้ออ่อนๆ สีชมพูหรือสีเนื้อ ผิวมักขรุขระ อาจพบติ่งเดียวหรือหลายติ่ง อาจมีอาการคันร่วมด้วยแต่มักไม่มีอาการเจ็บ เป็นโรคติดต่อจากการมีเพศสัมพันธ์4. เป็นติ่งเนื้อธรรมดาของผิวหนังรอบๆ ทวารหนัก มักไม่มีอาการอะไร ถ้ามีขนาดใหญ่เวลานั่งอาจรู้สึกเจ็บ5. ก้อนที่ลำไส้ใหญ่หรือบริเวณทวารหนักจากสาเหตุอื่นๆ เช่น เนื้องอกของลำไส้ตรง หรือเนื้องอกทวารหนัก ที่ยื่นออกมาจนพ้นรูทวารหนักหากไม่มีอาการถ่ายเป็นเลือด ก็มีโอกาสเป็นได้ทั้งเป็นริดสีดวงทวารชนิดภายนอก แผลปริขอบทวารหนักเรื้อรัง หรือติ่งเนื้อธรรมดาของผิวหนังก็ได้หากต้องการการวินิจฉัยที่แน่นอน ก็ควรไปพบแพทย์เพื่อตรวจค่ะ แต่ทั้งนี้ ในโรคทั้ง 3 ชนิดนี้ ไม่ได้อันตรายอะไร และหากไม่ได้มีอาการเจ็บ หรือคัน ไม่จำเป็นต้องตัดออกแต่อย่างใดค่ะ ในเบื้องต้น ก็ควรพยายามอย่าให้มีท้องผูกบ่อยๆ รวมถึงท้องเสียบ่อยๆ ด้วย ไม่เบ่งถ่ายอุจจาระ ไม่นั่งถ่ายอุจจาระนานเกินไป ขนาดของติ่งเนื้อก็จะไม่ขยายใหญ่ขึ้นค่ะ แต่ทั้งนี้ หากต้องการเอาติ่งออก ก็ควรไปพบศัลยแพทย์เพื่อผ่าตัดหรือเลเซอร์ออกค่ะ แต่ไม่มียาที่จะทาแล้วยุบลงได้ค่ะ